দি ইসরায়েল লবি অ্যান্ড ইউ.এস. ফরেন পলিসি

দি ইসরায়েল লবি অ্যান্ড ইউ.এস. ফরেন পলিসি বইটি শিকাগো বিশ্ববিদ্যালয়ের রাষ্ট্রবিজ্ঞানের অধ্যাপক জন মিয়ারশাইমার (John Mearsheimer) এবং হার্ভার্ড বিশ্ববিদ্যালয়ের হার্ভার্ড কেনেডি স্কুলের আন্তর্জাতিক সম্পর্কের অধ্যাপক স্টিফেন ওয়াল্ট (Stephen Walt) রচনা করেছেন। এটি ২০০৭ সালের আগস্ট মাসের শেষের দিকে প্রকাশিত হয়েছিল। বইটি একটি নিউ ইয়র্ক টাইমস বেস্ট সেলার ছিল। দি ইসরায়েল লবি অ্যান্ড ইউ.এস. ফরেন পলিসি নন-ফিকশন তালিকায় মোট এক সপ্তাহের জন্য ১২তম স্থানে ছিল।

বইটিতে এই লবিকে "ব্যক্তি ও সংগঠনের একটি শিথিল জোট" হিসেবে বর্ণনা করা হয়েছে, "যারা সক্রিয়ভাবে মার্কিন পররাষ্ট্র নীতিকে ইসরায়েলপন্থী দিকে পরিচালিত করার জন্য কাজ করে"। মিয়ারশাইমার এবং ওয়াল্ট "ইহুদি-বিদ্বেষের অভিযোগের অপব্যবহারের" নিন্দা করেছেন এবং যুক্তি দিয়েছেন যে ইসরায়েল-পন্থী গোষ্ঠীগুলো আমেরিকান শিক্ষাঙ্গনে "বিতর্ক নিয়ন্ত্রণ" করার ওপর ব্যাপক গুরুত্ব দেয়। বইটি "প্রধানত মার্কিন পররাষ্ট্র নীতির উপর লবির প্রভাব এবং আমেরিকান স্বার্থের উপর এর নেতিবাচক প্রভাবের উপর আলোকপাত করে"। লেখকরা আরও যুক্তি দেন যে, "লবির প্রভাব অনিচ্ছাকৃতভাবে ইসরায়েলের জন্যও ক্ষতিকর হয়েছে"।

তারা যুক্তি দেন যে, মার্কিন যুক্তরাষ্ট্রের মধ্যপ্রাচ্য নীতির কেন্দ্রবিন্দু হলো ইসরায়েলের সাথে এর ঘনিষ্ঠ সম্পর্ক। আর ইসরায়েলের প্রতি মার্কিন যুক্তরাষ্ট্রের এই অঙ্গীকার মূলত “ইসরায়েল লবি”র কার্যকলাপের কারণেই বিদ্যমান।

মিয়ারশাইমার এবং ওয়াল্ট যুক্তি দেন যে, যদিও "ইসরায়েল লবির সীমানা সঠিকভাবে চিহ্নিত করা যায় না", তবে এর "একটি মূল অংশ এমন কিছু সংস্থা নিয়ে গঠিত, যাদের ঘোষিত উদ্দেশ্য হলো মার্কিন সরকার এবং আমেরিকান জনগণকে ইসরায়েলকে বস্তুগত সহায়তা প্রদানে এবং এর সরকারের নীতিগুলোকে সমর্থন করতে উৎসাহিত করা। এছাড়াও এমন প্রভাবশালী ব্যক্তিরাও এর অন্তর্ভুক্ত, যাদের জন্য এই লক্ষ্যগুলো সর্বোচ্চ অগ্রাধিকার পায়"। তারা উল্লেখ করেছেন যে, "ইসরায়েলের প্রতি সহানুভূতিশীল প্রত্যেক আমেরিকানই এই লবির অংশ নন"। এবং যদিও "লবির বেশিরভাগই  ইহুদি আমেরিকানদের নিয়ে গঠিত", অনেক আমেরিকান ইহুদি আছেন যারা এই লবির অংশ নন, এবং লবিতে খ্রিস্টান জায়নবাদীরাও অন্তর্ভুক্ত। তারা আরও দাবি করেন যে "লবি"র গুরুত্বপূর্ণ গোষ্ঠীগুলো ডানপন্থার দিকে ঝুঁকে পড়েছে এবং নয়া রক্ষণশীলদের সাথে তাদের মতাদর্শগত মিল রয়েছে।

বইটি প্রকাশের আগে, মিয়ারশাইমার এবং ওয়াল্টের লেখা একটি গবেষণাপত্র প্রকাশিত হয়েছিল, যা দি আটলান্টিক পত্রিকার জন্য লেখা হয়েছিল। দি আটলান্টিক গবেষণাপত্রটি প্রত্যাখ্যান করলে, এটি লন্ডন রিভিউ অব বুকসে প্রকাশিত হয়। গবেষণাপত্রটি প্রকাশনার পর প্রশংসা ও সমালোচনা উভয়ইসহ ব্যাপক বিতর্কের জন্ম দিয়েছিল।

 পটভূমি 
এই বইটির উৎস ছিল একটি গবেষণাপত্র, যা ২০০২ সালে দি আটলান্টিক মান্থলি পত্রিকার জন্য লেখার দায়িত্ব দেওয়া হয়েছিল। কিন্তু পত্রিকাটি এটি প্রত্যাখ্যান করে, যার কারণ দি আটলান্টিক বা লেখকরা কেউই প্রকাশ্যে ব্যাখ্যা করেননি। ২০০৬ সালে এটি কেনেডি স্কুলের ওয়েবসাইটে একটি ওয়ার্কিং পেপার হিসেবে উপলব্ধ হয়। এই ওয়ার্কিং পেপারের একটি সংক্ষিপ্ত সংস্করণ ২০০৬ সালের মার্চ মাসে লন্ডন রিভিউ অব বুকস থেকে দি ইসরায়েল লবি শিরোনামে প্রকাশিত হয়েছিল। কিছু সমালোচনার জবাব দিয়ে একটি তৃতীয়, সংশোধিত সংস্করণ ২০০৬ সালের শরৎকালে মিডল ইস্ট পলিসি পত্রিকায় প্রকাশিত হয়, যা মিডল ইস্ট পলিসি কাউন্সিলের নিজস্ব জার্নাল। লেখকরা সেখানে বলেন যে, "মূল দাবির দিক থেকে, এই সংশোধিত সংস্করণটি মূল ওয়ার্কিং পেপার থেকে ভিন্ন নয়।"

বইটি ২০০৭ সালের আগস্ট মাসের শেষের দিকে প্রকাশিত হয়েছিল। বইটি পূর্ববর্তী গবেষণাপত্রগুলো থেকে বেশ কয়েকটি দিক থেকে ভিন্ন ছিল: এতে লবির একটি বর্ধিত সংজ্ঞা অন্তর্ভুক্ত করা হয়েছে, গবেষণাপত্রগুলোর সমালোচনার জবাব দেওয়া হয়েছে, লেখকদের বিশ্লেষণকে হালনাগাদ করা হয়েছে এবং মধ্যপ্রাচ্যে মার্কিন স্বার্থ রক্ষার জন্য কিছু পরামর্শ দেওয়া হয়েছে। বইটিতে যুক্তি দেওয়া হয়েছে যে, মার্কিন-ইসরায়েল জোট মার্কিন পররাষ্ট্র নীতিকে ইসরায়েলের অনুকূলে প্রভাবিত করে, যা প্রায়শই মধ্যপ্রাচ্যের আঞ্চলিক স্থিতিশীলতার জন্য ক্ষতিকর হয়।

এই বইয়ে ইসরায়েল বিষয়ে তার বিস্তারিত অবস্থানের মাধ্যমে  মিয়ারশাইমার,  হানা আরেন্ট (Hannah Arendt), হ্যান্স মরগেনথাউ (Hans Morgenthau)-এর মতো প্রতিষ্ঠিত পণ্ডিতদের থেকে নিজের অবস্থানকে দূরে সরিয়ে নিয়েছেন। এই দুজন পণ্ডিত, হানা আরেন্ট,  হ্যান্স মরগেনথাউ ইসরায়েলকে সমর্থন করতেন। উল্লেখ্য, মিয়ারশাইমার পূর্বে আন্তর্জাতিক সম্পর্ক বিষয়ে তার নিজের লেখার বিকাশে মরগেনথাউয়ের ভূমিকাকে গুরুত্বপূর্ণ বলে উল্লেখ করেছিলেন।

বইটির একটি পেপারব্যাক সংস্করণ ২০০৮ সালের সেপ্টেম্বরে প্রকাশিত হয়েছিল।
 পূর্ববর্তী গবেষণাপত্রের বিষয়বস্তু 
২০০৬ সালের এপ্রিলে, ফিলিপ ওয়েইস  দ্য নেশন পত্রিকায় একটি প্রবন্ধে এই গবেষণাপত্রটি রচনার পটভূমি নিয়ে আলোচনা করেছিলেন।

মিয়ারশাইমার ও ওয়াল্টের মতে, “অন্য কোনো লবি মার্কিন পররাষ্ট্র নীতিকে আমেরিকার জাতীয় স্বার্থ থেকে এতটা দূরে সরিয়ে নিতে পারেনি। একই সাথে এই লবি আমেরিকানদের এটা বোঝাতে সক্ষম হয়েছে যে, মার্কিন ও ইসরায়েলি স্বার্থ আসলে একই।” তাঁরা যুক্তি দেন, “এর সাধারণ কার্যক্রমে এটি ফার্ম লবি, ইস্পাত ও বস্ত্র শ্রমিকদের সংগঠন বা অন্যান্য জাতিগত লবির চেয়ে আলাদা কিছু নয়। কিন্তু যা ইসরায়েল লবিকে স্বতন্ত্র করে তুলেছে, তা হলো এর অসাধারণ কার্যকারিতা।” মিয়ারশাইমার ও ওয়াল্টের মতে, এই “শিথিল জোটের” নির্বাহী বিভাগের ওপর “উল্লেখযোগ্য প্রভাব” রয়েছে। সেই সাথে, মূলধারার গণমাধ্যমে নিজেদের দৃষ্টিভঙ্গি ব্যাপকভাবে তুলে ধরার বিষয়টিও তারা নিশ্চিত করতে পারে। তাঁরা আরও দাবি করেন, বিশেষভাবে আমেরিকান ইসরায়েল পাবলিক অ্যাফেয়ার্স কমিটি (AIPAC)-এর মার্কিন কংগ্রেসের ওপর “শক্তিশালী নিয়ন্ত্রণ” রয়েছে। কারণ, “যারা এই কমিটির কর্মসূচি সমর্থন করে, তাদের পুরস্কৃত করার এবং যারা এর বিরোধিতা করে, তাদের শাস্তি দেওয়ার ক্ষমতা” এই সংস্থার রয়েছে।

মিয়ারশাইমার এবং ওয়াল্ট “ইহুদি-বিদ্বেষের অভিযোগের অপব্যবহার”-এর নিন্দা করেছেন এবং যুক্তি দিয়েছেন যে ইসরায়েল-পন্থী গোষ্ঠীগুলো আমেরিকান শিক্ষাঙ্গনে “বিতর্ক নিয়ন্ত্রণে” ব্যাপক গুরুত্ব দেয়। তবে তাঁরা মনে করেন যে, ক্যাম্পাস ওয়াচ এবং মার্কিন কংগ্রেসের বিল এইচ.আর. ৫০৯-এর মতো উদ্যোগ থাকা সত্ত্বেও, লবি এখনও “কলেজ ক্যাম্পাস থেকে ইসরায়েলের সমালোচনা নির্মূল করার অভিযানে” সফল হয়নি। লেখকদের মতে, এই লবি যখন মধ্যপ্রাচ্যে মার্কিন নীতিকে প্রভাবিত করতে সফল হয়, তার ফলস্বরূপ “ইসরায়েলের শত্রুরা দুর্বল বা ক্ষমতাচ্যুত হয়, ফিলিস্তিনিদের ওপর ইসরায়েল পূর্ণ নিয়ন্ত্রণ পায়, আর যুক্তরাষ্ট্রকে এর জন্য যুদ্ধ, মৃত্যু, পুনর্গঠন এবং অর্থ প্রদানের বোঝা বইতে হয়।” মিয়ারশাইমারের মতে, "যারা লবি বা ইসরায়েলের সমালোচনা করে, তাদের ইহুদি-বিদ্বেষী বা আত্ম-বিদ্বেষী ইহুদি হিসেবে বিশ্বাসযোগ্যভাবে যুক্তি দেওয়া ক্রমশ কঠিন হয়ে পড়ছে।" লেখকরা ইরাক যুদ্ধের প্রতি ক্রমবর্ধমান অসন্তোষ, লেবাননে ইসরায়েলের যুদ্ধের সমালোচনা এবং প্রাক্তন রাষ্ট্রপতি জিমি কার্টার-এর প্যালেস্টাইন: পিস নট অ্যাপার্টাইড বইটির প্রকাশকে ইসরায়েলের বিরুদ্ধে সমালোচনা সহজ হওয়ার কারণ হিসেবে উল্লেখ করেছেন।
 তথ্যসূত্র 

 আরো পড়ুন 

 বহিঃসংযোগ 
 শিকাগো বিশ্ববিদ্যালয়ে সংরক্ষিত মিয়ারশাইমার এবং ওয়াল্টের গবেষণাপত্রের বিকল্প লিঙ্ক: "দি ইসরায়েল লবি অ্যান্ড ইউ.এস. ফরেন পলিসি," হার্ভার্ড কেনেডি স্কুল অব গভর্নমেন্ট ওয়ার্কিং পেপার নং RWP06-011
 লন্ডন রিভিউ অব বুকস-এ প্রেরিত চিঠি: খণ্ড ২৮ সংখ্যা ৭, খণ্ড ২৮ সংখ্যা ৮, খণ্ড ২৮ সংখ্যা ৯, খণ্ড ২৮ সংখ্যা ১০, খণ্ড ২৮ সংখ্যা ১১, খণ্ড ২৮ সংখ্যা ১২
 জন মিয়ারশাইমার এবং স্টিফেন ওয়াল্টের সাথে দি ইসরায়েল লবি আউটসাইড দ্য বক্স পডকাস্ট, ১৮ এপ্রিল ২০২৪

বিষয়শ্রেণী:ইসরায়েল বিষয়ক বই
বিষয়শ্রেণী:মার্কিন যুক্তরাষ্ট্রের বৈদেশিক সম্পর্ক বিষয়ক বই
বিষয়শ্রেণী:ইসরায়েল-মার্কিন যুক্তরাষ্ট্র সম্পর্ক
বিষয়শ্রেণী:মার্কিন যুক্তরাষ্ট্র-মধ্যপ্রাচ্য সম্পর্ক
বিষয়শ্রেণী:ইসরায়েল-সম্পর্কিত বিতর্ক
বিষয়শ্রেণী:আমেরিকান ইসরায়েল পাবলিক অ্যাফেয়ার্স কমিটি
বিষয়শ্রেণী:মার্কিন যুক্তরাষ্ট্রে লবিং
বিষয়শ্রেণী:ওয়ার্কিং পেপার
বিষয়শ্রেণী:জন মিয়ারশাইমারের বই
বিষয়শ্রেণী:২০০৭-এর প্রবন্ধ
বিষয়শ্রেণী:২০০৭-এর বই